
Izmantotie saīsinājumi un termini

	Apzīmējums
	Skaidrojums

	AI 
	Atbildīgā iestāde 

	ANO 
	Apvienoto Nāciju Organizācija 

	ANO Konvencija 
	Apvienoto Nāciju Organizācijas Konvencija par personu ar invaliditāti tiesībām 

	CFLA 
	Centrālā finanšu un līgumu aģentūra (ES fondu sadarbības iestāde) 

	CSP 
	Centrālā statistikas pārvalde 

	EK 
	Eiropas Komisija 

	ERAF 
	Eiropas Reģionālās attīstības fonds 

	ERAF un KF regula 
	Eiropas Parlamenta un Padomes 2021. gada 24. jūnija regula (ES) 2021/1058 par Eiropas Reģionālās attīstības fondu un Kohēzijas fondu 

	ESI fondi 
	ESF+, ERAF, KF, EJZAF 

	ES 
	Eiropas Savienība 

	ESF+ 
	Eiropas Sociālais fonds Plus 

	ESF+ regula 
	Eiropas Parlamenta un Padomes 2021. gada 24. jūnija regula (ES) 2021/1057, ar ko izveido Eiropas Sociālo fondu Plus (ESF+) un atceļ Regulu (ES) Nr. 1296/2013 

	Eurostat 
	Eiropas Savienības Statistikas birojs 

	FM 
	Finanšu ministrija 

	Horizontālais princips, HP, HP VINPI 
	Horizontālais princips „Vienlīdzība, iekļaušana, nediskriminācija un pamattiesību ievērošana” 

	KF 
	Kohēzijas fonds 

	KNR 
	Eiropas Parlamenta un Padomes 2021. gada 24. jūnija regula (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai 

	KP 
	Kohēzijas politika 

	KP fondi 
	ESF+, ERAF, KF, TPF 

	KP VIS 
	Kohēzijas politikas fondu vadības informācijas sistēma 

	LES 
	Līgums par Eiropas Savienību 

	LESD 
	Līgums par Eiropas Savienības darbību 

	LM 
	Labklājības ministrija 

	MK 
	Ministru kabinets 

	NRP 
	Nacionālās un reģionālās partnerības (NRP) plāns 2028.-2034. gadam 

	NVO 
	Nevalstiskās organizācijas 

	ES Pamattiesību harta 
	Eiropas Savienības Pamattiesību harta 

	PL 
	Partnerības līgums Eiropas Savienības investīciju fondu ieviešanai 2021.–2027. gada plānošanas periodam 

	Programma 
	Eiropas Savienības kohēzijas politikas programma 2021.–2027. gadam 

	SAM 
	Programmas specifiskais atbalsta mērķis 

	SAMP 
	Programmas specifiskā atbalsta mērķa pasākums 

	STEM 
	Science, Technology, Engineering and Mathematics (zinātne, tehnoloģijas, inženierzinātnes, matemātika) 

	TAP 
	Tiesību akta projekts 

	TM 
	Tieslietu ministrija 

	TPF 
	Taisnīgas pārkārtošanās fonds 

	TPF regula 
	Eiropas Parlamenta un Padomes regula (ES) 2021/1056 (2021. gada 24. jūnijs), ar ko izveido Taisnīgas pārkārtošanās fondu 

	UK 
	ES fondu uzraudzības komiteja 

	VIIS 
	Valsts izglītības informācijas sistēma 



Ievads
Horizontālais princips “Vienlīdzība, iekļaušana, nediskriminācija un pamattiesību ievērošana” ir viens no ES Kohēzijas politikas pamatprincipiem, kura mērķis ir nodrošināt, ka ES fondu investīcijas veicina vienlīdzīgas iespējas, novērš diskrimināciju, sekmē sociālo iekļaušanu un atbilst ES Pamattiesību hartas un ANO Konvencijas par personu ar invaliditāti tiesībām prasībām. HP VINPI attiecas uz visiem ES fondu ieviešanas posmiem, sākot no investīciju plānošanas un projektu atlases līdz rezultātu uzraudzībai un izvērtēšanai.
2021.–2027. gada plānošanas periodā HP VINPI īstenošana tiek nodrošināta visos Programmas pasākumos, ņemot vērā to potenciālo ieguldījumu vienlīdzīgu iespēju, iekļaušanas, nediskriminācijas, piekļūstamības un pamattiesību veicināšanā. Līdz ar to horizontālais princips ir nozīmīgs instruments, kas palīdz nodrošināt, ka publisko investīciju ieguvumi ir piekļūstami pēc iespējas plašākam sabiedrības lokam.
Šis ziņojums ir sagatavots pēc LM iniciatīvas, īstenojot ministrijai noteiktās horizontālā principa uzraudzības funkcijas ES fondu programmas ietvaros. Izvērtējuma veikšana nodrošina sistemātisku horizontālā principa īstenošanas progresa uzraudzību un veicina pierādījumos balstītu politikas pilnveidi vienlīdzīgu iespēju, iekļaušanas un nediskriminācijas jomā. Ziņojuma pievienotā vērtība ir vienotā metodoloģijā balstīta informācijas apkopošana par horizontālā principa integrēšanu programmas, normatīvā regulējuma un projektu līmenī, kas ļauj identificēt gan sasniegtos rezultātus, gan problēmjautājumus, novērtēt horizontālā principa praktisko īstenošanu un sniegt pierādījumos balstītus priekšlikumus turpmākai politikas pilnveidei.
Šajā vidusposma uzraudzības ziņojumā izvērtēta HP VINPI īstenošana Programmā laikposmā no 2021. gada 1. janvāra līdz 2026. gada 22. jūlijam. Ziņojumā analizēta Programmas investīciju ietekme uz horizontālo principu, ESF+ projektu dalībnieku profils, HP VINPI rādītāju piemērošana un sasniegtie rezultāti, kā arī LM īstenotā koordinācija un uzraudzība. Īpaša uzmanība pievērsta dzimumu līdztiesības, invaliditātes, vecuma, etniskās piederības, piekļūstamības un sociālās iekļaušanas dimensijām. Vienlaikus ziņojums veido zināšanu bāzi par horizontālā principa īstenošanas pieredzi un efektivitāti, nodrošinot salīdzināmu informāciju par HP VINPI integrāciju dažādos fondos, pasākumos un projektu veidos.
Ziņojuma secinājumi liecina, ka HP VINPI ir plaši integrēts ES fondu programmā, īpaši sociālās iekļaušanas un piekļūstamības jomās, vienlaikus identificējot vairākus izaicinājumus datu kvalitātē, rezultātu uzraudzībā un horizontālā principa ietekmes novērtēšanā. Šīs atziņas veido pamatu gan horizontālā principa ieviešanas pilnveidošanai atlikušajā 2021.–2027. gada periodā, gan priekšlikumu izstrādei 2028.–2034. gada plānošanas periodam. Turklāt ziņojums sniedz iespēju izvērtēt, kurās horizontālā principa jomās līdzšinējie ieguldījumi ir devuši vislielāko pienesumu un kur nepieciešami papildu atbalsta, metodiskie vai uzraudzības risinājumi.
Metodoloģijas apraksts
Ziņojuma mērķis un tvērums
Ziņojuma mērķis ir novērtēt horizontālā principa “Vienlīdzība, iekļaušana, nediskriminācija un pamattiesību ievērošana” (HP VINPI) īstenošanas progresu ES fondu 2021.–2027. gada plānošanas perioda vidusposmā, analizējot Programmas ieguldījumu horizontālā principa īstenošanā, ESF+ dalībnieku profilu, HP VINPI rādītāju sasniegumus, kā arī identificēt galvenās tendences un pilnveidošanas virzienus nākamajam plānošanas periodam. 
Analīzē izmantoti KPVIS, CFLA, projektu īstenotāju un oficiālās statistikas dati par periodu no 2021. gada 1. janvāra līdz 2026. gada 22. jūlijam. Izmantotas aprakstošās statistikas, salīdzinošās analīzes un datu agregēšanas metodes projektu, SAM/SAMP, politikas mērķu un fondu līmenī. Ziņojuma secinājumi balstīti uz ziņojumā un tā pielikumos apkopoto pierādījumu kopumu[footnoteRef:1].  [1:  Eiropas Komisijas Better Regulation Guidelines nosaka, ka secinājumi un rekomendācijas tiek balstītas uz visu izvērtēšanā iegūto pierādījumu kopumu (evidence base), nevis tikai uz konkrētajā ziņojuma nodaļā ietverto tekstu, skatīt šeit: https://commission.europa.eu/law/law-making-process/better-regulation/better-regulation-guidelines-and-toolbox_en ] 

SAM/SAMP ietekmes uz HP VINPI analīze
Programmas ietekmes analīzē izmantota informācija par 189 SAM/SAMP un tiem noteikto ietekmes veidu uz HP VINPI atbilstoši HP vadlīnijām[footnoteRef:2]. Analīze veikta dalījumā pa politikas mērķiem un fondiem (ESF+, ERAF, KF un TPF), izvērtējot horizontālā principa integrācijas tvērumu Programmā.  [2: https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027] 

ESF+ dalībnieku profila analīze
ESF+ dalībnieku analīze veikta, izmantojot KPVIS datus par 22 SAMP 4. politikas mērķī “Sociālāka Eiropa”. Analizēta dalībnieku struktūra pēc dzimuma, vecuma, invaliditātes un etniskās piederības, salīdzinot to ar mērķgrupu raksturojumu un pieejamajiem oficiālās statistikas datiem. Papildus KPVIS atskaišu datiem atsevišķos gadījumos izmantota informācija no projektu profiliem KPVIS. Detalizēta analīze pieejama 1. pielikumā. 
HP VINPI rādītāju analīze
Analīzē iekļauti visi pārskata periodā piemērotie HP VINPI rādītāji[footnoteRef:3]: 13 rādītāji ESF+ projektiem un 9 rādītāji ERAF, KF un TPF projektiem, Analīzē iekļauti visi pārskata periodā spēkā esošie HP VINPI rādītāji, kas definēti HP vadlīniju 4. pielikumā. Izvērtējumā izmantoti KP VIS dati par 218 ESF+ projektiem un 2192 ERAF, KF un TPF projektiem, analizējot rādītāju atbilstību, lietderību, nozīmi, ieguldījumu HP mērķu sasniegšanā, interpretējamību un datu kvalitāti. Papildus KPVIS atskaišu datiem atsevišķos gadījumos izmantota informācija no projektu profiliem KPVIS Detalizēta analīze pieejama 2. pielikumā.  [3:  https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027 ] 

Datu kvalitāte un analīzes ierobežojumi
Interpretējot rezultātus, jāņem vērā vairāki ierobežojumi. ESF+ dalībnieku dati atsevišķos gadījumos var pilnībā neatspoguļot projektos iesaistīto personu skaitu, kā arī pastāv atkārtotas uzskaites risks, ja persona projektā piedalās vairākus gadus. No 2025. gada daļā pasākumu dati par personām ar invaliditāti un etnisko minoritāšu pārstāvjiem tiek vākti tikai tad, ja šīs grupas noteiktas kā atbalsta saņēmēji, kas ierobežo salīdzināmību ar iepriekšējiem periodiem
Papildus jāņem vērā, ka ziņojumā netiek vērtēta HP darbību īstenošanas kvalitāte un faktiskā ietekme projektu līmenī. Tā kā vairāku projektu īstenošana vēl turpinās, analīzē identificētās tendences raksturo vidusposma situāciju, jo līdz Programmas noslēgumam rezultāti var mainīties. Vienlaikus pieejamie dati ir pietiekami, lai identificētu galvenās tendences un formulētu priekšlikumus HP VINPI sistēmas pilnveidošanai. 

	[bookmark: _Hlk238457921][bookmark: _Hlk230867203][bookmark: _Hlk231215924]1. HP VINPI ieviešanas sistēma: no tiesiskā regulējuma līdz projektu rezultātiem


Horizontālā principa “Vienlīdzība, iekļaušana, nediskriminācija un pamattiesību ievērošana” ieviešanas sistēma nodrošina principa integrāciju visā ES fondu investīciju ciklā – no normatīvā regulējuma un programmas plānošanas līdz projektu atlasei, īstenošanai un uzraudzībai. Sistēmas pamatā ir Eiropas Savienības un starptautiskais tiesiskais regulējums, tostarp Regula (ES) 2021/1060, ANO Konvencija par personu ar invaliditāti tiesībām un ES Pamattiesību harta, kuru prasības tiek pārnestas ES Kohēzijas politikas programmā 2021.–2027. gadam, nacionālajos normatīvajos aktos un projektu atlases nosacījumos. Projektu līmenī horizontālā principa prasības tiek īstenotas ar specifiskām un vispārīgām darbībām, HP VINPI rādītājiem un neatbilstību uzraudzības mehānismiem, nodrošinot, ka nediskriminācijas un piekļūstamības principi tiek konsekventi piemēroti visos investīciju posmos.

1. attēls. HP VINPI īstenošana ES fondu investīciju ciklā
[image: ]

HP ieviešanas sistēmas daudzslāņainā struktūra nodrošina vienotu pieeju horizontālā principa piemērošanai visās nozarēs un fondu veidos, vienlaikus radot priekšnoteikumus tam, lai investīcijas ne tikai atbilstu normatīvajām prasībām, bet arī veicinātu iekļaujošākas, piekļūstamākas un cilvēktiesībās balstītas vides un pakalpojumu attīstību.

	2. Analīze par Programmas ietekmi uz horizontālo principu 


HP VINPI integrācija ES fondu programmā ir sistemātiski izvērtēta jau Programmas plānošanas posmā, nodrošinot, ka visi specifiskie atbalsta mērķi tiek analizēti no to ietekmes uz vienlīdzības un nediskriminācijas aspektiem[footnoteRef:4].  [4:  SAM/SAMP ietekmes uz HP veids ir noteikts Vadlīniju “Horizontālais princips “Vienlīdzība, iekļaušana, nediskriminācija un pamattiesību ievērošana”. Vadlīnijas īstenošanai un uzraudzībai (2021-2027).” 1.pielikumā. Skatīt šeit: https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027   ] 

SAM/SAMP tika klasificēti četrās ietekmes uz HP VINPI veida: tiešu ietekmi, netiešu ietekmi, bez ietekmes un ar kombinētu netiešu ietekmi/bez ietekmes. Klasifikācija veikta, pamatojoties uz pasākuma mērķi, plānotajām darbībām un potenciālo ieguldījumu vienlīdzības, iekļaušanas un nediskriminācijas veicināšanā.
[bookmark: _Hlk240453243]1. tabula. SAM/SAMP ietekmes veida uz HP raksturojums
	Ietekmes veids
	Raksturojums

	Tieša ietekme
	Pasākuma mērķis tieši vērsts uz vienlīdzību, iekļaušanu, nediskrimināciju vai piekļūstamību

	Netieša ietekme
	Pasākums rada labvēlīgus priekšnosacījumus vienlīdzības veicināšanai

	Nav ietekmes
	Pasākuma mērķis nav saistīts ar HP jomām

	Netieša ietekme/nav ietekmes
	Dažādās atlases kārtās identificēta atšķirīga ietekme



2.1. ES politikas mērķu ietekme uz horizontālo principu
[bookmark: _Hlk238457887]Sociālās investīcijas
4. politikas mērķis "Sociālāka Eiropa" ir Programmas galvenā intervenču joma, kurā horizontālais princips integrēts visplašāk. 
Šajā politikas mērķī koncentrēti visi SAM/SAMP ar tiešu ietekmi uz HP VINPI, kā arī lielākā daļa pasākumu ar netiešu ietekmi. Tas ir likumsakarīgi, jo intervences ir tieši vērstas uz nodarbinātības veicināšanu, izglītības pieejamības uzlabošanu, sociālo iekļaušanu, veselības veicināšanu, nabadzības un sociālās atstumtības risku mazināšanu. 
Analīze apliecina, ka šajā politikas mērķī horizontālais princips nav tikai vispārīga prasība projektu īstenošanā, bet gan būtiska intervenču loģikas sastāvdaļa. Ieguldījumi ir vērsti uz konkrētu nevienlīdzības risku mazināšanu un atbalsta sniegšanu dažādām mērķa grupām, tostarp personām ar invaliditāti, sociālās atstumtības riskam pakļautajiem iedzīvotājiem, bērniem, jauniešiem un citām sabiedrības grupām, kurām nepieciešams mērķēts atbalsts. Tādējādi 4. politikas mērķis veido Programmas galveno ieguldījumu vienlīdzīgu iespēju, iekļaušanas un nediskriminācijas veicināšanā. 
Infrastruktūras un ekonomikas investīcijas
1., 2., 3. un 6. politikas mērķī dominē intervences ar netiešu ietekmi uz horizontālo principu, jo šo investīciju primārais mērķis nav to izaicinājumu risināšana, kas tieši saistīti ar sociālās iekļaušanas un nediskriminācijas aspektiem vai nabadzības un sociālās atstumtības riskam pakļauto mērķa grupu atbalstu. 
Intervences galvenokārt vērstas uz inovāciju, uzņēmējdarbības attīstību, ekonomikas konkurētspēju, mobilitāti, energoefektivitāti, klimata pārmaiņu mazināšanu un reģionu ekonomisko attīstību. 
Tomēr analīze liecina, ka arī šajās jomās veiktajiem ieguldījumiem ir būtisks potenciāls veicināt horizontālā principa mērķu sasniegšanu. Uzlabota transporta infrastruktūra veicina piekļuvi nodarbinātībai, izglītībai un pakalpojumiem; digitālie risinājumi un inovācijas var uzlabot informācijas un pakalpojumu sasniedzamību; savukārt klimata un enerģētikas investīcijas var mazināt teritoriālo nevienlīdzību un uzlabot dzīves kvalitāti. Tas apliecina, ka horizontālā principa ieguldījums Programmas ietvaros izpaužas ne tikai sociālajās intervencēs, bet arī caur plašākiem attīstības procesiem, kas rada labvēlīgākus apstākļus dažādu sabiedrības grupu līdzdalībai un iespēju vienlīdzībai. 
Vienlaikus ievērojamais pasākumu skaits bez ietekmes uz HP norāda, ka turpmākajās programmēšanas iniciatīvās pastāv potenciāls mērķtiecīgāk integrēt piekļūstamības, nediskriminācijas un vienlīdzīgu iespēju aspektus arī inovāciju, digitalizācijas, klimata un uzņēmējdarbības attīstības politikās. 
Teritoriālā attīstība
5. politikas mērķa "Iedzīvotājiem tuvāka Eiropa" intervencēm raksturīga konsekventa netieša ietekme uz horizontālo principu. 
Lai gan šo pasākumu galvenais mērķis nav tieša vienlīdzības vai nediskriminācijas veicināšana, ieguldījumi teritoriju attīstībā, publisko pakalpojumu pieejamībā un dzīves vides uzlabošanā rada būtiskus priekšnosacījumus ilgtspējīgai sociālajai iekļaušanai un vienlīdzīgākām iespējām vietējā līmenī. 
Šīs intervences ir īpaši nozīmīgas reģionu un vietējo kopienu attīstībā, jo tās uzlabo pakalpojumu sasniedzamību, veicina teritoriju pievilcību dzīvošanai un samazina atšķirības starp dažādām teritorijām. Tādējādi teritoriālā attīstība kalpo kā nozīmīgs instruments horizontālā principa mērķu sasniegšanai, radot iekļaujošāku un pieejamāku vidi iedzīvotājiem neatkarīgi no viņu dzīvesvietas, vecuma, funkcionēšanas ierobežojumiem vai sociālekonomiskā stāvokļa. 
1. attēlā redzama diagramma, kas atspoguļo dažādu ES fondu programmas ES politikas mērķu (PM) ietekmes uz horizontālo principu veidu sadalījumu pēc ietekmes veida: tieša ietekme, netieša ietekme, nav ietekmes un gadījumi, kad politikas mērķa ietvaros tiek īstenoti SAM/SAMP ar divējādu ietekmi – netiešu un bez ietekmes uz horizontālo principu.
1. attēls. HP ietekmes veidu sadalījums pa politikas mērķiem[image: ]
2.3. SAM/SAMP ietekme uz horizontālo principu
189 SAM/SAMP kopumā 140 jeb 74,1 % ir klasificēti kā pasākumi ar tiešu vai netiešu ietekmi uz HP VINPI, savukārt, pieskaitot arī četrus pasākumus ar klasifikāciju „netieša ietekme/nav ietekmes”, šis īpatsvars sasniedz 76,2 %. Šie rezultāti liecina, ka HP VINPI principi ir iekļauti ievērojamā daļā Kohēzijas politikas programmas intervenču dažādās nozarēs, tostarp nodarbinātības, izglītības, uzņēmējdarbības, reģionālās attīstības un klimata pārkārtošanās jomās. 
Vienlaikus praksē ir pierādījies, ka arī tajos pasākumos, kuriem programmas līmenī nav noteikta tieša vai netieša ietekme uz HP, ir iespējams īstenot darbības, kas veicina vienlīdzīgas iespējas un nediskrimināciju. Piemēram, projektu īstenotāji nodrošina piekļūstamu komunikāciju un pasākumus, īsteno nediskriminējošu personāla atlasi, kā arī piemēro sociāli atbildīgu publisko iepirkumu pieeju. Tas apliecina, ka horizontālā principa pievienotā vērtība sniedzas plašāk par formāli noteikto ietekmes klasifikāciju un var tikt integrēta praktiski jebkurā investīciju jomā, veicinot iekļaujošāku un pieejamāku publisko investīciju rezultātu visai sabiedrībai.

2. attēls. SAM/SAMP (n=189) skaits pēc to ietekmes uz HP dalījumā pēc ES fonda[image: ]
2.4. Secinājumi par Programmas ietekmi uz horizontālo principu
1. Horizontālais princips ir integrēts ievērojamā daļā Programmas intervenču, apliecinot tā sistēmisku iekļaušanu Kohēzijas politikas īstenošanā. Programmas līmenī 74,1 % SAM/SAMP ir identificēta tieša vai netieša ietekme uz horizontālo principu, savukārt, iekļaujot arī pasākumus ar kombinētu klasifikāciju “netieša ietekme/nav ietekmes”, šis īpatsvars sasniedz 76,2 %. Tas liecina, ka vienlīdzības, iekļaušanas, nediskriminācijas un pamattiesību aspekti nav koncentrēti tikai atsevišķās sociālās politikas intervencēs, bet tiek integrēti plašā nozaru spektrā, tostarp reģionālās attīstības, uzņēmējdarbības, mobilitātes, klimata un infrastruktūras pasākumos. Vienlaikus analīze parāda, ka HP ieguldījuma raksturs dažādās nozarēs ir atšķirīgs, veidojot daudzslāņainu pieeju horizontālā principa īstenošanai Programmas līmenī. 
2. Tiešā ietekme uz horizontālo principu koncentrēta sociālajās investīcijās, kur HP mērķi ir cieši integrēti intervenču saturā un sagaidāmajos rezultātos. Visi pasākumi ar tiešu ietekmi uz HP VINPI koncentrēti 4. politikas mērķī “Sociālāka Eiropa”, kura intervences vērstas uz nodarbinātību, izglītību, sociālo iekļaušanu, veselības veicināšanu un nabadzības mazināšanu. Tas apliecina, ka ESF+ ieguldījumi ir galvenais instruments Programmas ietvaros, ar kura palīdzību tiek risināti vienlīdzīgu iespēju un diskriminācijas mazināšanas jautājumi. Vienlaikus tas parāda, ka sociālajās investīcijās horizontālais princips nav tikai papildu prasība projektu īstenošanā, bet gan būtiska intervenču loģikas un sagaidāmo rezultātu sastāvdaļa. 
3. Infrastruktūras, ekonomikas, klimata un reģionālās attīstības investīcijās horizontālā principa ietekme pārsvarā ir netieša, tomēr stratēģiski nozīmīga. Lai gan lielākajā daļā ERAF, KF un TPF intervenču horizontālais princips nav galvenais investīciju mērķis, to īstenošana var būtiski ietekmēt vienlīdzīgas iespējas un sociālo iekļaušanu. Piekļūstama vide, uzlabota mobilitāte, publisko pakalpojumu sasniedzamība, digitālo risinājumu attīstība, teritoriju revitalizācija un reģionālā attīstība rada priekšnosacījumus dažādu sabiedrības grupu līdzdalībai ekonomiskajā un sociālajā dzīvē. Analīze apliecina, ka horizontālā principa pienesums Programmai ir plašāks nekā tradicionāli sociālā politika, un tas arvien vairāk kļūst par kvalitatīvas un iekļaujošas attīstības dimensiju dažādās publisko investīciju jomās. 
4. HP praktiskā pievienotā vērtība arī pasākumos bez tiešas ietekmes uz horizontālo principu. Lai gan pasākumos, kuriem Programmas līmenī nav noteikta ietekme uz HP, horizontālā principa prasības tiek piemērotas ierobežotākā apjomā, prakse apliecina, ka arī šajos pasākumos iespējams īstenot darbības, kas veicina vienlīdzīgas iespējas, nediskrimināciju un piekļūstamību. Tas liecina, ka HP praktiskā pievienotā vērtība sniedzas plašāk par formāli noteikto ietekmes klasifikāciju, jo arī izteikti tehniskās investīcijās tiek veicināta piekļūstama komunikācija, diskrimināciju nepieļaujoša personāla atlase un sociāli atbildīga iepirkuma prakse, tādējādi uzlabojot visu publisko investīciju piekļūstamību un ieguvumus sabiedrībai kopumā.
5. Esošā analīze ļauj novērtēt horizontālā principa integrācijas apjomu Programmā, taču nesniedz pietiekamus pierādījumus par faktiski sasniegto ietekmi uz vienlīdzības rezultātiem. SAM/SAMP klasifikācija raksturo potenciālo ieguldījumu horizontālā principa īstenošanā un parāda, kurās jomās horizontālā principa integrācija ir visizteiktākā. Tomēr tā neļauj pilnvērtīgi novērtēt, kādā mērā investīcijas ir veicinājušas diskriminācijas mazināšanos, piekļūstamības uzlabošanos, sociālās iekļaušanas pieaugumu vai citu mērķa grupām nozīmīgu pārmaiņu sasniegšanu. Tas norāda uz nepieciešamību nākamajā plānošanas periodā stiprināt uz rezultātiem un pierādījumiem balstītu pieeju, papildinot integrācijas izvērtējumu ar datiem par faktiskajām pārmaiņām mērķa grupu situācijā un pieredzē.

ESF+ dalībnieku profila analīze ļauj novērtēt, kuras sabiedrības grupas faktiski sasniedz ESF+ atbalsts, tostarp personas, kuras pakļautas augstākam sociālās atstumtības, nevienlīdzības vai diskriminācijas riskam. Piemēram, analīze parāda, ka personas ar invaliditāti galvenokārt tiek sasniegtas tajos pasākumos, kuros tās ir noteiktas kā tiešā mērķgrupa, savukārt etnisko minoritāšu pārstāvju iesaiste koncentrējas galvenokārt sociālās iekļaušanas un integrācijas pasākumos. Tas ļauj novērtēt mērķēto intervenču efektivitāti, identificēt nepietiekami sasniegtas grupas un pilnveidot atbalsta pasākumus, lai nodrošinātu vienlīdzīgas iespējas un plašāku sabiedrības iesaisti Programmas īstenošanā.
Pārskata periodā ESF+ pasākumos kopumā reģistrēti 51 417 dalībnieki, un dalībnieku sadalījums starp SAMP ir nevienmērīgs, atspoguļojot pasākumu mērķgrupu specifiku un īstenošanas intensitāti. Lielākais dalībnieku skaits koncentrējas pasākumos, kas nodrošina plašu, regulāru un ilgstošu atbalstu, piemēram, 4.1.2.6., 4.3.6.7., 4.3.4.2. un 4.2.4.2. SAMP, kas kopā aptver 46,1 % no visiem dalībniekiem. Savukārt mazāka mēroga un specializētās intervencēs dalībnieku skaits ir zemāks, kas bieži saistīts ar šaurāk definētām mērķgrupām vai agrīnu projekta ieviešanas stadiju. Vienlaikus jāuzsver, ka dalībnieku skaits pats par sevi neraksturo pasākumu rezultātus vai ietekmi uz dalībnieku situācijas uzlabošanos.
! Detalizēta ESF+ dalībnieku profila analīze ir pieejama šī ziņojuma 1. pielikumā “ESF+ projektu dalībnieku profila analīze”.
             3.1 Dzimuma dimensija
Sievietes veido 64,8 % no visiem ESF+ dalībniekiem, vīrieši – 35,2 %. Šī disproporcija galvenokārt atspoguļo dzimumu struktūru nozarēs, jo lielākā daļa ESF+ pasākumu ir saistīti ar ieguldījumiem izglītības, veselības, sociālās aprūpes un sociālās iekļaušanas jomās, kur tradicionāli dominē sievietes[footnoteRef:5]. Atsevišķos pasākumos sieviešu īpatsvars pārsniedz 90 %, piemēram, 4.1.2.1. un 4.3.5.4. SAMP. [5:  Avots: https://data.stat.gov.lv/pxweb/lv/OSP_PUB/START__EMP__NB__NBLA/EKA071/ ] 

Savukārt pasākumos, kas orientēti uz probācijas klientiem vai resocializāciju (piemēram, 4.3.4.6. SAMP), dominē vīrieši (85,3 %), kas atbilst mērķgrupas objektīvajai struktūrai[footnoteRef:6]. Pasākumos, kas vērsti uz plašāku sabiedrību, dzimumu sadalījums ir līdzsvarotāks. [6:  Avots: https://www.ievp.gov.lv/lv/oficialas-statistikas-parskati] 

Kopumā pasākumos, kuri ir vērsti uz nozari, kurā ir vairāk sieviešu vai vīriešu, arī iesaiste pasākumos liecina par tādu pašu tendenci, savukārt pasākumos, kas vērsti uz plašāku sabiedrību, izteiktu dzimumu disproporciju nevar novērot. Dati ļauj secināt, ka dzimumu disproporcija ESF+ dalībnieku vidū ir strukturāla, nevis diskriminējoša, un atspoguļo mērķa grupu dzimumu pārstāvības specifiku, nevis nevienlīdzīgu piekļuvi atbalstam.
3.2. Vecuma dimensija
Dalībnieku vecuma struktūra liecina, ka ESF+ atbalsts visvairāk sasniedz darbspējas vecuma iedzīvotājus. Lielākā dalībnieku grupa ir vecumā no 30 līdz 54 gadiem, kas veido gandrīz pusi no visiem dalībniekiem, apliecinot programmas nozīmīgo ieguldījumu nodarbinātības un prasmju attīstības veicināšanā. Tam seko iedzīvotāji vecumā virs 55 gadiem un bērni un jaunieši līdz 17 gadu vecumam. 
Vienlaikus jauniešu vecuma grupas (18-29 gadi) īpatsvars ir salīdzinoši zemāks, kas norāda uz nepieciešamību turpināt attīstīt mērķētus risinājumus prasmju attīstības, pārejas uz darba tirgu un sociālās iekļaušanas veicināšanai.
3.3. Invaliditātes dimensija
Personas ar invaliditāti veido 11,4 % no visiem ESF+ dalībniekiem. To dalība galvenokārt koncentrējas pasākumos, kuros personas ar invaliditāti ir noteiktas kā tiešā mērķgrupa. Tas apliecina mērķēto intervenču nozīmīgo ieguldījumu šīs grupas sasniegšanā un atbalsta nodrošināšanā. Vienlaikus jānorāda, ka personu ar invaliditāti dalība koncentrējas tikai sešos SAMP, kuros personas ar invaliditāti ir tieši noteiktas kā mērķgrupa:
•	4.3.3.2. – 52,3 % dalībnieku ar invaliditāti;
•	4.3.4.2. – 36,5 % dalībnieku ar invaliditāti;
•	4.3.6.3. – 31,5 % dalībnieku ar invaliditāti;
•	4.3.5.1. – līdz pat 99,7 % atsevišķās kārtās.
Vienlaikus jāņem vērā, ka pasākumos, kuros personas ar invaliditāti nav noteiktas kā mērķgrupa, dati par šo personu dalību ne vienmēr tiek uzkrāti. Tādēļ esošā statistika pilnībā neatspoguļo personu ar invaliditāti līdzdalību visā ESF+ programmā. 
Analīze liecina, ka personu ar invaliditāti iesaistes novērtēšanu būtiski ietekmē datu pieejamība, savukārt informācijas trūkums par invaliditātes veidiem (redze, dzirde, kustības, garīga rakstura) ierobežo iespējas izvērtēt dažādu vajadzību grupu sasniedzamību un piekļūstamību.
3.4. Etnisko minoritāšu dimensija
Dati par etnisko minoritāšu pārstāvjiem pieejami daļā ESF+ pasākumu, identificējot 4 060 minoritāšu pārstāvjus. To iesaiste pārsvarā koncentrējas pasākumos, kas īpaši vērsti uz sociālās iekļaušanas un integrācijas jautājumiem:
· 4.3.3.2. – 1 961 dalībnieki (41,5 % no SAMP dalībnieku skaita);
· 4.3.4.8. – 1 741 dalībnieki (100 % no SAMP dalībnieku skaita).
Tas apliecina mērķēto intervenču efektivitāti konkrētu sabiedrības grupu sasniegšanā, vienlaikus norādot uz nepieciešamību stiprināt etniskās daudzveidības dimensijas integrēšanu plašākā ESF+ pasākumu klāstā.
3.5. Secinājumi par ESF+ dalībnieku profilu
1. ESF+ pasākumi sasniedz daudzveidīgas sabiedrības grupas un sniedz ieguldījumu sociālās iekļaušanas un vienlīdzīgu iespēju veicināšanā. ESF+ pasākumu dalībnieku profils liecina, ka atbalsts aptver gan plašas sabiedrības grupas, gan iedzīvotājus, kuri pakļauti augstākam sociālās atstumtības vai diskriminācijas riskam. Tas apliecina ESF+ programmas nozīmīgo lomu sociālās kohēzijas stiprināšanā un dažādu sabiedrības grupu vienlīdzīgu tiesību un iespēju veicināšanā. 
2. Dzimumu sadalījums starp dalībniekiem galvenokārt atspoguļo nozaru un mērķgrupu specifiku, nevis nevienlīdzīgu piekļuvi atbalstam. Sieviešu pārsvars īpaši raksturīgs izglītības, veselības un sociālās iekļaušanas jomas pasākumiem, savukārt vīriešu pārsvars novērojams resocializācijas un probācijas jomas intervencēs. Analīze liecina, ka dalībnieku dzimumu struktūra lielā mērā ir atbilstoša dzimumu pārstāvniecībai noteiktās tautsaimniecības nozarēs/profesijās un mērķgrupu sastāvam valstī kopumā, nevis no atšķirīgām vai nevienlīdzīgām iespējām saņemt ESF+ atbalstu. 
3. ESF+ atbalsts visvairāk sasniedz darbspējas vecuma iedzīvotājus, vienlaikus nodrošinot atbalstu arī bērniem, jauniešiem un senioriem. Dalībnieku vecuma struktūra liecina, ka lielāko ESF+ atbalsta saņēmēju daļu veido personas vecumā no 30 līdz 54 gadiem, kas atbilst programmas ieguldījumiem nodarbinātības, prasmju pilnveides un sociālās iekļaušanas jomās. Vienlaikus būtiska līdzdalība vērojama arī bērnu un jauniešu, kā arī personu vecumā virs 55 gadiem grupās, apliecinot programmas spēju sasniegt dažādas paaudzes. Salīdzinoši zemāks jauniešu vecumā no 18 līdz 29 gadiem īpatsvars norāda uz nepieciešamību turpināt attīstīt mērķētus risinājumus pārejai no izglītības uz darba tirgu, prasmju attīstībai un sociālās iekļaušanas veicināšanai.
4. Personu ar invaliditāti sasniegšanā būtiska nozīme ir mērķētajām intervencēm.
Personu ar invaliditāti līdzdalība galvenokārt koncentrējas tajos pasākumos, kuros šī grupa ir noteikta kā tiešā mērķa grupa. Vislielākais ieguldījums konstatēts sociālās iekļaušanas, nodarbinātības un atbalsta pakalpojumu jomās, kas apliecina mērķētu intervenču nozīmīgo lomu nevienlīdzības risku mazināšanā un līdzdalības iespēju paplašināšanā personām ar invaliditāti. 
5. Etnisko minoritāšu pārstāvju iesaiste apliecina mērķēto sociālās iekļaušanas pasākumu efektivitāti. Etnisko minoritāšu pārstāvju dalība galvenokārt koncentrējas sociālās iekļaušanas un integrācijas intervencēs, kuras paredzētas sociālās atstumtības risku mazināšanai. Tas norāda, ka mērķēti atbalsta instrumenti spēj efektīvi sasniegt konkrētas sabiedrības grupas, vienlaikus aktualizējot nepieciešamību stiprināt vienlīdzības un iekļaušanas aspektu integrāciju plašākā ESF+ pasākumu lokā. 
6. Datu pieejamības un uzkrāšanas ierobežojumi apgrūtina pilnvērtīgu mērķgrupu līdzdalības izvērtēšanu. Dati par personām ar invaliditāti un etnisko minoritāšu pārstāvjiem netiek uzkrāti vienotā un salīdzināmā veidā visos pasākumos. Tā rezultātā nav iespējams pilnībā novērtēt šo grupu līdzdalību visā ESF+ programmā, īpaši tajos pasākumos, kuros konkrētās grupas nav noteiktas kā tiešie atbalsta saņēmēji. 
7. Esošā analīze ierobežoti ļauj izvērtēt piekļūstamības risinājumu faktisko ietekmi uz līdzdalību.
Personu ar invaliditāti iesaiste galvenokārt tiek analizēta caur dalībnieku statistiku, savukārt informācija par piekļūstamības risinājumu kvalitāti, efektivitāti un to ietekmi uz pakalpojumu sasniedzamību ir iegūstama padziļinātā kvalitatīvā projektu izvērtējumā. Tādēļ pašreizējā analīze sniedz priekšstatu par sasniegtajām mērķgrupām, bet iespējas novērtēt piekļūstamības pasākumu faktisko ietekmi ir ierobežotas. 
8. Turpmāk nepieciešams stiprināt horizontālu vienlīdzības, iekļaušanas un piekļūstamības pieeju visā ESF+ programmā. Lai gan ESF+ ietvaros veiksmīgi īstenotas mērķētas intervences sociālās atstumtības riskam pakļauto grupu sasniegšanai, nākamajos periodos būtiski pilnveidot datu uzkrāšanu, stiprināt piekļūstamības aspektu uzraudzību un veicināt personu ar invaliditāti, etnisko minoritāšu un citu diskriminācijas riskam pakļauto grupu horizontālu iekļaušanu visos pasākumos, ne tikai specializētajās intervencēs. ESF+ pasākumi kopumā sasniedz daudzveidīgas sabiedrības grupas un sniedz ieguldījumu sociālās iekļaušanas un vienlīdzīgu iespēju veicināšanā. Dalībnieku profils liecina, ka atbalsts aptver gan vispārējās sabiedrības grupas, gan iedzīvotājus, kuri pakļauti augstākam sociālās atstumtības un diskriminācijas riskam.

Šajā sadaļā sniegts kopsavilkums par HP VINPI rādītāju[footnoteRef:7] izmantošanu projektos un sasniegtajām vērtībām pārskata periodā. HP rādītāju analīze ļauj novērtēt ne tikai horizontālā principa piemērošanas apjomu, bet arī tā saturisko kvalitāti dažādās dimensijās, īpašu uzmanību pievēršot dzimumu līdztiesībai, personu ar invaliditāti iekļaušanai, vecuma diskriminācijas mazināšanai, etniskajai daudzveidībai un piekļūstamības nodrošināšanai.  [7:  HP rādītāji ir definēti HP Vadlīniju 4.pielikumā, skatīt šeit: https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027] 

[bookmark: _Hlk242349583]HP rādītāju sasniegtās vērtības neveidojas automātiski, bet ir tieši saistītas ar projektos īstenotajām horizontālā principa darbībām. Katrs sasniegtais rādītājs atspoguļo konkrētu projektā īstenotu pasākumu vai risinājumu, piemēram, piekļūstamības uzlabošanu, diskriminācijas risku mazināšanu, dažādu mērķgrupu iesaisti vai citu vienlīdzīgu iespēju veicinošu darbību. Tādējādi HP rādītāju sasniegumi raksturo ne tikai rezultātu kvantitatīvo apjomu, bet arī praktisko horizontālā principa integrēšanu projektu īstenošanā. 
Piemēram, rādītāja sasniegums par pielāgotiem pakalpojumiem personām ar invaliditāti veidojas tikai tad, ja projekta ietvaros faktiski ir veikti konkrēti piekļūstamības uzlabojumi vai radīti personām ar invaliditāti piekļūstami pakalpojumi. Tādējādi rādītāju vērtības ir uzskatāmas par praktiski īstenoto HP darbību rezultātu.
Pievienotā vērtība un sistēmiskais ieguvums no HP VINPI rādītāju sistēmas ir iespēja kvantitatīvi uzskaitīt un analizēt to, kā horizontālais princips tiek ieviests projektu līmenī, neaprobežojoties tikai ar normatīvu prasību izpildi. Tā kā rādītāju sasniegumi veidojas no faktiski īstenotām darbībām, tie sniedz pierādījumus par konkrētu vienlīdzīgu iespēju, nediskriminācijas, piekļūstamības un iekļaušanas pasākumu ieviešanu projektos. Tas ļauj identificēt, kurās jomās un kādos apjomos horizontālais princips rada praktiskas pārmaiņas, kā arī veicina datos balstītu lēmumu pieņemšanu par turpmākiem atbalsta un politikas pasākumiem.
HP rādītāji tiek piemēroti tikai tajos SAM/SAMP, kuriem ir tieša vai netieša ietekme uz horizontālā principa īstenošanu[footnoteRef:8].  [8:  SAM/SAMP ietekmes veids uz HP ir definēts HP Vadlīniju 1.pielikumā, skatīt šeit: https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027] 

! Detalizēta HP VINPI rādītāju analīze ir pieejama 2. pielikumā “HP VINPI rādītāju analīze”. 
4.1. Kopsavilkums par HP VINPI rādītājiem ESF+ projektos
ESF+ rādītāji sniedz iespēju sistemātiski uzraudzīt horizontālā principa praktisko integrēšanu projektos, jo rādītāju sasniegtās vērtības atspoguļo faktiski īstenotas darbības vienlīdzīgu iespēju, nediskriminācijas, piekļūstamības un iekļaušanas veicināšanai. Tas ļauj ne tikai uzskaitīt īstenotās aktivitātes un sasniegtās mērķgrupas, bet arī identificēt tendences Programmas līmenī un novērtēt, kurās horizontālā principa jomās ieguldījumi ir visapjomīgākie.
ESF+ projektu ietvaros HP VINPI īstenošanas izvērtējumā analizēti 218 projektu dati, kuros izmantoti rādītāji VINPI_01 – VINPI_09, kas raksturo mērķgrupu sasniedzamību, sociālās iekļaušanas veicināšanu, nediskriminācijas principa integrēšanu un atbalsta nodrošināšanu dažādām sabiedrības grupām.
2.tabula. HP VINPI rādītāju pārskats ESF+ projektos
	HP rādītāja identifikators
	HP rādītāja īsais nosaukums

	VINPI_01
	Nediskriminācijas ekspertu konsultācijas

	VINPI_02.1
	Pasākumi un materiāli ar integrētiem nediskriminācijas jautājumiem

	VINPI_02.2
	Piekļūstami pasākumi

	VINPI_03
	Pasākumu dalībnieki nediskriminācijas jomā

	VINPI_04
	Specifisku atbalstu saņēmušās riska grupu personas

	VINPI_05
	Vispārējā izglītībā integrēti izglītojamie ar speciālām vajadzībām

	VINPI_06.1
	Personas ar invaliditāti atbalsta saņēmēju vidū

	VINPI_06.2
	Personas vecumā 50+ atbalsta saņēmēju vidū

	VINPI_06.3
	Sievietes atbalsta saņēmēju vidū

	VINPI_06.4
	Etnisko minoritāšu pārstāvji atbalsta saņēmēju vidū

	VINPI_07
	Bērnu uzraudzības pakalpojuma saņēmēji

	VINPI_08
	Personas ar invaliditāti, kas saņēmušas integrācijas atbalstu

	VINPI_09
	Pielāgoti digitālie materiāli


Rādītāju analīze liecina, ka visplašāk izmantotie rādītāji ir saistīti ar piekļūstamības nodrošināšanu pasākumos (VINPI_2.2), personu ar invaliditāti sasniegšanu (VINPI_06.1), sociālās atstumtības riskam pakļauto personu atbalstu (VINPI_04) un nediskriminācijas principa integrēšanu pasākumu un mācību saturā (VINPI_02.1). Tas apliecina, ka ESF+ projektos horizontālais princips visvairāk tiek īstenots caur cilvēkcentrētām intervencēm un mērķētu atbalstu dažādām sabiedrības grupām. 
Vienlaikus analīze norāda, ka esošie rādītāji galvenokārt raksturo sasniegtās personas un veiktās aktivitātes, bet iespējas novērtēt ietekmi uz nevienlīdzības, diskriminācijas un sociālās atstumtības mazināšanu ir ierobežotas. Tāpat konstatētas atšķirības datu uzkrāšanas un rādītāju interpretācijas praksē, kas apgrūtina rezultātu salīdzināmību projektu un Programmas līmenī. 
[bookmark: _Hlk239857836]4.2. Kopsavilkums par HP VINPI rādītājiem materiālo investīciju projektos
HP VINPI rādītāju sistēmas būtiskākais pienesums materiālo investīciju projektos ir iespēja sistemātiski uzraudzīt, kā horizontālā principa prasības tiek integrētas infrastruktūras, transporta, digitālās vides un civilās aizsardzības risinājumos. Atšķirībā no ESF+ projektiem, kur rādītāji galvenokārt raksturo atbalstu personām un mērķgrupām, ERAF, KF un TPF rādītāji ļauj identificēt horizontālā principa ietekmi uz publiskās vides un pakalpojumu piekļūstamības uzlabošanu ilgtermiņā. Tādējādi rādītāji sniedz pierādījumus par to, kā investīcijas veicina universāli piekļūstamas vides un pakalpojumu veidošanu, vienlaikus nodrošinot salīdzināmu informāciju par horizontālā principa integrēšanu Programmas līmenī.
Materiālo investīciju (ERAF, KF un TPF) projektu ietvaros HP VINPI izvērtējumā analizēti 2192 projektu dati, kuros izmantotie rādītāji VINPI_10 – VINPI_18. Šie rādītāji galvenokārt raksturo ieguldījumus piekļūstamas vides, informācijas, digitālo pakalpojumu, transporta un civilās aizsardzības risinājumu nodrošināšanā. 
3.tabula.HP VINPI rādītāju pārskats materiālo investīciju (ERAF/KF/TPF) projektos
	HP rādītāja identifikators
	HP rādītāja īsais nosaukums

	VINPI_10
	Dzimumu dalījums komersantu valdēs

	VINPI_11
	Atbalstītās personas enerģētiskās nabadzības riskā

	VINPI_12
	Piekļūstami objekti

	VINPI_13
	Piekļūstami civilās aizsardzības pasākumi

	VINPI_14
	Piekļūstamas sabiedriskā transporta vienības

	VINPI_15
	Piekļūstami pašapkalpošanās termināļi

	VINPI_16
	Piekļūstami digitālie pakalpojumi

	VINPI_17
	Veikti būvju piekļūstamības pašnovērtējumi

	VINPI_18
	Ekspertu konsultācijas par piekļūstamību


Rādītāju analīze apliecina, ka HP visizteiktāk integrēts fiziskās vides un informācijas piekļūstamības jomā. Projektos tiek īstenoti universālā dizaina risinājumi, nodrošināta piekļūstamība publiskajai infrastruktūrai (VINPI_12), transportam (VINPI_14) un digitālajiem pakalpojumiem (VINPI_16), kā arī novērota pozitīva tendence, ka pieaug piekļūstamības prasību integrēšana infrastruktūras attīstības projektu plānošanas un īstenošanas procesos.
Vienlaikus analīze liecina, ka vairākās jomās sasniegto rezultātu novērtēšanu ierobežo projektu dzīves cikls, jo vairāku rādītāju vērtības tiek uzkrātas tikai pēc infrastruktūras objektu vai digitālo risinājumu nodošanas ekspluatācijā. Tāpat atsevišķi rādītāji (piemēram, VINPI_10, VINPI_11, VINPI_15) projektos tiek izmantoti ierobežoti vai netiek izmantoti nemaz, kas liecina par nepieciešamību izvērtēt to lietderību un piemērotību nākamajā plānošanas periodā. 
4.3. Secinājumi par HP VINPI rādītāju piemērošanu
1. HP VINPI rādītāju sasniegtās vērtības raksturo ne tikai horizontālā principa integrācijas apjomu projektos, bet arī faktiski īstenotās HP darbības, jo katra rādītāja sasniegums ir tieši saistīts ar konkrētu vienlīdzīgu iespēju, nediskriminācijas, piekļūstamības vai iekļaušanas pasākumu ieviešanu projektā. Tādēļ HP rādītāju sasniegtās vērtības ir uzskatāmas par praktiskās horizontālā principa īstenošanas rezultātu, vienlaikus to ieguldījuma pilnvērtīgai novērtēšanai nepieciešama arī kvalitatīva projektu satura analīze.
2. Visbūtiskākie sasniegumi vērojami piekļūstamības un personu ar invaliditāti iekļaušanas jomā. HP VINPI īstenošana visplašāk atspoguļojas fiziskās vides, informācijas un pakalpojumu piekļūstamības risinājumos, kā arī mērķētā atbalsta nodrošināšanā personām ar invaliditāti. Projektos arvien biežāk tiek izmantota individuālo vajadzību izvērtēšana, pielāgoti atbalsta risinājumi un piekļūstamības uzlabojumi, kas veicina pilnvērtīgāku līdzdalību sabiedrībā. Vienlaikus nepieciešams sistemātiskāk integrēt digitālās, informatīvās un kognitīvās piekļūstamības aspektus, īpaši attīstot digitālos un attālinātos pakalpojumus.
3. Daļai HP VINPI rādītāju ir ierobežota praktiskā piemērojamība un daļa no tiem dublē Programmas rezultātu un iznākuma rādītājos atspoguļojamo informāciju. Analīze rāda, ka atsevišķi rādītāji tiek izmantoti reti, kamēr lielākā daļa informācijas par HP īstenošanu koncentrējas nelielā rādītāju kopā. Vienlaikus vairāki rādītāji pēc būtības atspoguļo tos pašus sasniegumus, kas jau tiek uzskaitīti projektu rezultātu un iznākuma rādītājos, tikai no vienlīdzīgu iespēju un piekļūstamības perspektīvas. Tas palielina administratīvo slogu gan finansējuma saņēmējiem, gan uzraudzības institūcijām. Tādēļ nākamajā plānošanas periodā būtu vērtējama rādītāju sistēmas optimizācija, pēc iespējas integrējot HP aspektus Programmas pamatrādītājos.
4. 2028.-2034. gada plānošanas periodā nepieciešams stiprināt uz rezultātiem un pierādījumiem balstītu HP uzraudzību. Prioritāri pilnveidojama datu kvalitāte, salīdzināmība un analītiskā vērtība, papildinot uzraudzības sistēmu ar rādītājiem, kas ļauj novērtēt ne tikai aktivitāšu īstenošanu, bet arī ietekmi uz vienlīdzīgu iespēju, iekļaušanas, piekļūstamības, nediskriminācijas un pamattiesību ievērošanas veicināšanu.

	5. Horizontālā principa koordinācija un ieviešanas uzraudzība


[bookmark: _Hlk238806146][bookmark: _Hlk240381658][bookmark: _Hlk96412427]LM sadarbībā ar TM ir atbildīga par horizontālā  principa “Vienlīdzība, iekļaušana, nediskriminācija un pamattiesību ievērošana” (KNR 9. panta 1., 2. un 3. daļa) koordināciju (ieviešanas uzraudzību), aptverot tādas jomas kā dzimumu līdztiesība starp vīriešiem un sievietēm, diskriminācijas novēršana dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas dēļ un pamattiesību ievērošana.[footnoteRef:9]  [9:  Ministru kabineta 2023. gada 13. jūlija noteikumi Nr.408 “Kārtība, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027.gada plānošanas periodā ] 

Ņemot vērā analīzes kopsavilkumā par Eiropas Savienības fondu ieguldījumu horizontālā principa “Vienlīdzīgas iespējas” ieviešanā 2014.-2020. gada plānošanas periodā (par pārskata periodu no 01.01.2014.  līdz 30.04.2025.) izdarītos secinājumus par nepieciešamajām darbībām HP uzraudzības sistēmas pilnveidošanā, Ministru kabineta kārtības rullī tika iekļauta prasība nozaru ministrijām par obligātu atzinuma saņemšanu no Labklājības ministrijas par Eiropas Savienības fondu plānošanas dokumentu projektiem un ārējo tiesību aktu projektu īstenošanu ES fondu jomā, kas skar HP VINPI, īstenojot pasākumus ERAF, ESF+, KF, TPF, Patvēruma, migrācijas un integrācijas fonda, Iekšējās drošības fonda un Finansiāla atbalsta instrumenta robežu pārvaldībai un vīzu politikai.[footnoteRef:10] Normatīvā regulējuma pilnveidei ir nozīmīga loma HP plašākas integrēšanas nodrošināšanai, kā arī metodiskā atbalsta sniegšanā un izpratnes veicināšanā. [10:  Ministru kabineta 2023. gada 15. augusta noteikumi Nr. 448 "Grozījumi Ministru kabineta 2021. gada 7. septembra noteikumos Nr. 606 "Ministru kabineta kārtības rullis"". Publicēts oficiālajā izdevumā "Latvijas Vēstnesis", 24.08.2023., Nr. 163 https://www.vestnesis.lv/op/2023/163.1; 52.1.3.1 apakšpunkts] 

LM un TM savas kompetences ietvaros piedalās horizontālā principa ievērošanas uzraudzībā, izvērtējot ES fondu jomas tiesību aktu projektus, kā arī projektu iesniegumu vērtēšanas kritērijus un to piemērošanas metodikas. Izvērtēšanas procesā LM un TM pievērš uzmanību attiecīgo dokumentu atbilstībai ES tiesībām, tostarp ES Pamattiesību hartā nostiprinātajām pamattiesībām, un nepieciešamības gadījumā sniedz iebildumus un priekšlikumus tiesiskā regulējuma un projektu atlases nosacījumu pilnveidošanai.
Šajā ziņojumā tiek apskatītas LM īstenotās koordinācijas aktivitātes, kas pārskata periodā aptvēra metodiskā atbalsta sniegšanu, ES fondu projektu atlases nosacījumu un normatīvā regulējuma izvērtēšanu, konsultācijas, kā arī iesaistīto institūciju un projektu īstenotāju kompetences stiprināšanu. Koordinācijas aktivitāšu apjoms un rezultāti ir apkopoti 4. tabulā.
4. tabula. HP koordinācijas aktivitāšu pārskats (LM)
	HP koordinācijas aktivitāte
	Apjoms un rezultāts pārskata periodā

	1. darbības virziens: Normatīvā regulējuma un projektu atlases nosacījumu koordinācija

	ES fondu projektu iesniegumu vērtēšanas kritēriju un to piemērošanas metodiku izstrāde un izvērtēšana
	Nodrošināta dalība visu ES kohēzijas politikas mērķu ES fondu apakškomiteju darbā. Izvērtēti projektu iesniegumu vērtēšanas kritēriji un to piemērošanas metodikas 189 SAM/SAMP ietvaros, sniedzot priekšlikumus HP VINPI prasību integrēšanai un vienotai piemērošanai[footnoteRef:11]. [11:  https://www.esfondi.lv/profesionaliem/uzraudzibas-komiteja/uk-e-portfelis-2021-2027?page=1] 


	ES fondu jomas tiesību aktu projektu izvērtēšana un saskaņošana
	Kopumā veikta vairāk nekā 200 tiesību aktu projektu izvērtēšana un saskaņošana[footnoteRef:12], tostarp atkārtotas saskaņošanas un vairāku kārtu gadījumos. Izvērtēta ārējo normatīvo aktu projektu ietekme uz HP VINPI un tā īstenošanas nosacījumiem, nepieciešamības gadījumā sniedzot atzinumus, iebildumus un priekšlikumus. [12:  Tiesību aktu portāls, skatīt šeit: https://vktap.mk.gov.lv/] 


	HP VINPI kritērija veida un piemērošanas nosacījumu pilnveidošana
	HP VINPI kritērija veids mainīts no kvalitātes kritērija par vienoto atlases kritēriju (atbilstības nosacījumu) [footnoteRef:13], vienlaikus pārskatot projektu līmenī piemērojamo HP darbību un rādītāju apjomu. Izmaiņas veiktas, lai veicinātu samērīgāku un mērķtiecīgāku HP prasību piemērošanu un mazinātu administratīvo slogu. [13:  Eiropas Reģionālās attīstības fonda, Eiropas Sociālā fonda plus,  Kohēzijas fonda un Taisnīgas pārkārtošanās fonda projektu iesniegumu atlases metodika 2021.–2027.gadam, https://www.esfondi.lv/upload/atlases-metodika.pdf, precizētā versija apstiprināta ar ES fondu 2021.-2027.gada plānošanas perioda uzraudzības komitejas 31.07.2025. lēmumu  Nr. 2025/5.2-6/16/45] 


	Dalība projektu iesniegumu vērtēšanas komisijās
	Nodrošināta LM ekspertu dalība deviņās projektu iesniegumu vērtēšanas komisijās, sniedzot eksperta viedokli par vienotu pieeju HP VINPI kritērija piemērošanā un vērtējot projektu iesniegumos paredzēto HP darbību un rādītāju atbilstību.

	Priekšlikumu izstrāde nākamā ES fondu plānošanas perioda regulējumam
	Sagatavoti un sniegti priekšlikumi par HP VINPI prasību un pamattiesību ievērošanas nosacījumu integrēšanu nākamā ES fondu plānošanas perioda tiesiskajā regulējumā, precizējot plaši interpretējamos normu formulējumus un nodrošinot ciešāku sasaisti starp Nacionālā un reģionālā partnerības (NRP) plāna prioritātēm un snieguma rezultātiem, tostarp attiecībā uz invaliditātes un piekļūstamības aspektu uzraudzību.

	2. darbības virziens: Metodiskais un konsultatīvais atbalsts

	Vadlīniju un metodisko materiālu izstrāde un aktualizēšana
	Izstrādātas un aktualizētas vadlīnijas[footnoteRef:14], skaidrojumi, ieteikumi un citi metodiskie materiāli par HP VINPI integrēšanu projektu iesniegumu sagatavošanā, vērtēšanā un īstenošanā, tostarp par dzimumu līdztiesību, diskriminācijas novēršanu, piekļūstamību un pamattiesību ievērošanu[footnoteRef:15]. [14: https://www.lm.gov.lv/lv/vadlinijas-horizontala-principa-vienlidziba-ieklausana-nediskriminacija-un-pamattiesibu-ieverosana-istenosanai-un-uzraudzibai-2021-2027]  [15:  https://www.lm.gov.lv/lv/metodiskie-materiali-par-pieklustamibu] 


	Rakstisku konsultāciju, atzinumu un viedokļu sniegšana
	Sniegtas vismaz 72 rakstiskas konsultācijas un viedokļi ES fondu vadībā un īstenošanā iesaistītajām institūcijām, kā arī sagatavotas atbildes uz tiesībsarga un pētījumu veicēju pieprasījumiem par HP VINPI īstenošanu, vienlīdzīgu iespēju un diskriminācijas novēršanas jautājumiem.

	HP VINPI tīmekļvietnes uzturēšana un satura aktualizēšana
	Uzturēta un regulāri aktualizēta HP VINPI tīmekļvietne[footnoteRef:16], nodrošinot vienuviet pieejamu informāciju par normatīvajām prasībām, vadlīnijām, metodiskajiem materiāliem, mācību iespējām un citiem HP ieviešanas resursiem. Pieejami atsevišķu tekstu tulkojumi latviešu zīmju valodā[footnoteRef:17]. [16:  Skatīt šeit: https://www.lm.gov.lv/lv/horizontalais-princips-vienlidziba-ieklausana-nediskriminacija-un-pamattiesibu-ieverosana]  [17:  Skatīt šeit: (skatīt šeit: https://www.lm.gov.lv/lv/par-tekstu-tulkojumiem-latviesu-zimju-valoda )] 


	3. darbības virziens: Kompetenču stiprināšana

	Semināru, apmācību un informatīvo pasākumu organizēšana
	Nodrošināta dalība vai satura sniegšana 60 semināros, apmācībās un informatīvajos pasākumos, tostarp CFLA organizētajos projektu iesniegumu atlases semināros un pasākumos ES fondu vadībā un īstenošanā iesaistītajām institūcijām un finansējuma saņēmējiem. Tā kā dalībnieku uzskaite visos pasākumos netika veikta vienoti, kopējais apmācīto personu skaits nav precīzi nosakāms.

	Vides un informācijas piekļūstamības ekspertu praktiskās apmācības
	Organizētas apmācības vides un informācijas piekļūstamības jautājumos. 32 dalībnieki pēc praktisko apmācību pabeigšanas un zināšanu pārbaudes saņēma LM vides piekļūstamības eksperta apliecinājumu. Informācija par apliecinājumu saņēmušajām personām publicēta LM tīmekļvietnē[footnoteRef:18], nodrošinot ES fondu finansējuma saņēmējiem un citām ieinteresētajām pusēm iespēju identificēt personas ar attiecīgu apmācību un zināšanu pārbaudes pieredzi. [18:  Skatīt šeit: https://www.lm.gov.lv/lv/vides-un-informacijas-pieklustamibas-eksperti] 


	4. darbības virziens: Informēšana un komunikācija

	Informatīvā izdevuma “(NE)diskriminācijas biļetens” sagatavošana un izplatīšana
	Sagatavoti un izplatīti 11 informatīvā izdevuma “(NE)diskriminācijas biļetens” numuri[footnoteRef:19], sniedzot sabiedrībai informāciju par vienlīdzīgu iespēju, diskriminācijas novēršanas, piekļūstamības un pamattiesību jautājumiem, kā arī aktualitātēm HP VINPI īstenošanā. [19:  Skatīt šeit: https://www.lm.gov.lv/lv/nediskriminacijas-biletens] 


	Informatīvo un mācību video izstrāde un publicēšana
	Izstrādāti un publicēti 12 informatīvie un mācību video[footnoteRef:20] par HP VINPI, vienlīdzīgu iespēju, diskriminācijas novēršanas un piekļūstamības jautājumiem. Video izplatīti LM izmantotajos digitālās komunikācijas kanālos un sociālo mediju platformās. [20:  Skatīt šeit: https://www.youtube.com/@LabklajibasMinistrija] 


	HP VINPI tīmekļvietnes un digitālo materiālu izmantošana
	HP VINPI tīmekļvietnes skatījumu skaits pārskata periodā: 2 635.
Metodisko un informatīvo materiālu lejupielāžu skaits: 533.
Informatīvo un mācību video skatījumu vai sasniegtās auditorijas rādītājs: 309 223.
Tā kā 2025. gadā HP VINPI tīmekļvietne tika pārstrādāta un vēsturiskos skatījumu datus nav iespējams izgūt, informācija sniegta par periodu no 01.07.2025. līdz 22.07.2026.


5.1 Izaicinājumi HP koordinācijā
Konsultāciju sniegšanas, projektu atlases nosacījumu izstrādes, projektu vērtēšanas un normatīvā regulējuma saskaņošanas procesā tika identificēti vairāki izaicinājumi horizontālā principa koordinācijā: 
· lielākā daļa problēmu tika konstatētas projektu sagatavošanas posmā, īpaši attiecībā uz HP darbību izvēli projektos, HP rādītāju noteikšanu un to sasaisti ar projekta saturu, aktivitātēm un plānotajiem rezultātiem; 
· virsprojektu līmenī ne vienmēr ir pietiekami skaidri noteiktas piemērojamās HP darbības un rādītāji, kas palielina interpretācijas iespējas projektu iesniedzējiem un rada nevienveidīgu prasību piemērošanas praksi; 
· nepietiekama pierādījumu uzkrāšana par HP rezultātu sasniegšanu. Projektos bieži tiek dokumentētas īstenotās HP darbības, taču nepietiekami tiek uzkrāti pierādījumi par to faktiskajiem rezultātiem un ietekmi, apgrūtinot horizontālā principa ieguldījuma izvērtēšanu projektu un programmas līmenī.
Kopumā konstatētie izaicinājumi liecina, ka, neņemot vērā LM nodrošināto metodisko atbalstu, projektu atlasēs un projektu īstenošanas procesā joprojām vērojama atšķirīga HP prasību izpratne un piemērošana un ka HP prasības ne vienmēr tiek uztvertas kā instruments projektu kvalitātes un ietekmes stiprināšanai, bet daļā gadījumu tiek īstenotas formāli vai bez pietiekamas sasaistes ar projekta būtību un sasniedzamajiem rezultātiem. 
5.2. Veiktie uzlabojumi
· Pilnveidota HP VINPI prasību piemērošana projektu atlasēs un KPVIS, lai veicinātu mērķtiecīgāku un vienveidīgāku horizontālā principa ieviešanu.
· HP VINPI kritērijs projektu atlasēs pārveidots no kvalitātes kritērija par vienoto atlases kritēriju, vienlaikus pārskatot projektu līmenī piemērojamo HP darbību un rādītāju apjomu.
· Precizētas prasības HP darbību pamatošanai, nodrošinot skaidrāku sasaisti ar projekta aktivitātēm un plānotajiem rezultātiem.
· Ar Ministru kabineta 2023. gada 15. augusta noteikumiem Nr. 448 noteikta obligāta ES fondu plānošanas dokumentu un attiecīgo tiesību aktu projektu saskaņošana ar Labklājības ministriju, stiprinot LM lomu horizontālā principa prasību izvērtēšanā ES fondu regulējuma izstrādē.
Veiktie uzlabojumi bija vērsti uz vienveidīgāku HP prasību piemērošanu, interpretācijas risku mazināšanu un administratīvā sloga samazināšanu projektu iesniedzējiem un vērtētājiem.
5.3. Turpmākie risinājumi
· Turpināt nodrošināt metodisko atbalstu, konsultācijas un vienotu HP prasību interpretācijas praksi.
· Nodrošināt regulāras mācības ES fondu plānošanā, ieviešanā un uzraudzībā iesaistītajiem.
· Virsprojektu līmenī noteikt iepriekš definētu un ierobežotu HP darbību un rādītāju kopumu, kas izriet no konkrētā specifiskā atbalsta mērķa vai pasākuma satura.
· Šī ziņojuma 2.pielikumā sniegto informāciju izmantot kā metodisko materiālu, lai mazinātu interpretācijas iespējas un veicināt vienveidīgāku HP rādītāju uzskaiti un piemērošanu projektu plānošanā un īstenošanā.
· HP VINPI izvērtējumā 2028. gadā[footnoteRef:21] paredzēt HP koordinācijas funkcijas novērtēšanu, izmantojot kvalitatīvās un kvantitatīvās pētniecības metodes, lai analizētu koordinācijas pasākumu ieguldījumu horizontālā principa kvalitatīvākā integrēšanā, prasību piemērošanas nepilnību mazināšanā un vienotas prakses veidošanā ES fondu sistēmā. [21:  Horizontālā principa “Vienlīdzība, iekļaušana, nediskriminācija un pamattiesību ievērošana” īstenošanas ietekmes 2021.-2027.gada ES fondu plānošanas periodā izvērtējums, skatīt šeit: https://www.esfondi.lv/profesionaliem/izvertesana/izvertesanas-plans ] 

	6. Ziņošana par neatbilstību ANO Konvencijai un ES Pamattiesību hartai


Programmas horizontālais ieguldījumu priekšnosacījums Nr. 3 paredz ES Pamattiesību hartas efektīvu piemērošanu un īstenošanu ES fondu programmā, savukārt priekšnosacījums Nr. 4 paredz ANO Konvencijas par personu ar invaliditāti tiesībām īstenošanu un piemērošanu atbilstoši Padomes Lēmumam 2010/48/EK.
Saskaņā ar Eiropas Savienības Pamattiesību hartas 51. panta 1. punktu hartas noteikumi dalībvalstīm ir saistoši, kad tās īsteno Eiropas Savienības tiesību aktus. Līdz ar to hartā nostiprināto pamattiesību ievērošana ir nodrošināma visos ES fondu plānošanas, administrēšanas un īstenošanas posmos, ciktāl attiecīgā darbība ietilpst ES tiesību piemērošanas jomā. Hartas ievērošana ir patstāvīga ES tiesībās noteikta prasība, kas nav atkarīga no konkrētā pasākuma identificētās tiešās vai netiešās ietekmes uz horizontālo principu. Tādējādi ES fondu īstenošanā būtiski nodrošināt hartā nostiprināto pamattiesību ievērošanu kopumā, ņemot vērā attiecīgo pamattiesību nozīmi un piemērojamību konkrēto ES fondu pasākumu ietvaros.
Horizontālā principa ietvaros tiek nodrošināta regulāra uzraudzība par atbilstību ANO Konvencijai par personu ar invaliditāti tiesībām un Hartai. Uzraudzības komitejas ietvaros ik gadu tiek sniegta informācija par konstatētajiem pārkāpumiem vai neatbilstībām. Turklāt Hartas ievērošanas uzraudzībā nozīme ir ne tikai konstatēto pārkāpumu uzskaitei, bet arī sūdzību izskatīšanas un tiesību aizsardzības mehānismu efektivitātei.
Ja projektā ir paredzēti nosacījumi, darbības vai sasniedzamie rādītāji, kuru izpildē finansējuma saņēmējam jānodrošina arī horizontālā principa ievērošana, attiecīgo prasību pārbaudi savu kompetenču ietvaros veic sadarbības iestāde, vadošā iestāde un revīzijas iestāde, izmantojot projektu uzraudzības, pārbaužu un revīziju mehānismus.
Pamatojoties uz CFLA sniegto informāciju, pārskata periodā ES fondu 2021.–2027. gada plānošanas periodā nav saņemtas sūdzības vai iesniegumi, kuru rezultātā būtu konstatēti HP VINPI pārkāpumi un pieņemti lēmumi par neatbilstību.
Vienlaikus, izvērtējot pēc būtības saņemtos iesniegumus, identificēti atsevišķi gadījumi, kas skar ES Pamattiesību hartā nostiprinātās tiesības. No tiem viens iesniegums bija saistīts ar personas datu aizsardzības jautājumu, kas radās kļūdaini nosūtīta dokumenta rezultātā. CFLA par incidentu informēja Datu valsts inspekciju, kura pēc izvērtēšanas pieņēma informāciju zināšanai un papildu izmeklēšanas darbības neveica.
Savukārt viens iesniegums bija saistīts ar standarta LVS 17210:2021 “Apbūvētas vides piekļūstamība un izmantojamība. Funkcionālās prasības” (turpmāk – Standarts) pieejamību plašākai sabiedrībai. CFLA un LM vērtējumā šis jautājums ir tieši saistīts ar ES Pamattiesību hartā nostiprinātajiem vienlīdzības, diskriminācijas aizlieguma un personu ar invaliditāti iekļaušanas principiem, kā arī ANO Konvencijas par personu ar invaliditāti tiesībām tvērumu. Jautājuma risināšanai tika uzsākta starpinstitucionāla sadarbība, iesaistot CFLA, SIA “Latvijas standarts”, Labklājības ministriju, Ekonomikas ministriju un Latvijas Republikas Tiesībsarga biroju. Šobrīd kā pagaidu risinājums piekļuve  Standartam ir nodrošināta vairākiem LM nodarbinātajiem.
Kopumā CFLA sniegtā informācija liecina, ka pārskata periodā nav konstatēti sistemātiski horizontālā principa pārkāpumi ES fondu 2021.–2027. gada projektu īstenošanā, savukārt identificētie iesniegumi galvenokārt saistīti ar pamattiesību nodrošināšanas jautājumiem, īpaši piekļūstamības un personas datu aizsardzības jomā. Tas apliecina pieaugošu sabiedrības interesi un izpratni par pamattiesību un piekļūstamības aspektiem publiski finansētu projektu īstenošanā.
Jāatzīmē, ka esošā ES fondu uzraudzības sistēma ir orientēta uz konstatētu pārkāpumu identificēšanu, nevis uz iespējamo risku, problēmjomu un prasību piemērošanas kvalitātes sistemātisku analīzi. Pārkāpumu uzraudzības informācija netiek strukturēti klasificēta pēc neatbilstību veidiem, nav pieejama vienota pieeja iespējamo ES Pamattiesību hartas vai ANO Konvencijas prasību pārkāpumu uzskaitei, kā arī ir ierobežotas iespējas novērtēt, cik pilnvērtīgi principi tiek ievēroti praksē gadījumos, kad formālas neatbilstības nav konstatētas.
Lai nākotnē būtu iespējams pilnvērtīgāk novērtēt ES Pamattiesību hartas un ANO Konvencijas principu ievērošanu ES fondu projektu īstenošanā, KP VIS būtu iekļaujama detalizētāka informācija par konstatētajām neatbilstībām, identificētajiem riskiem un veiktajiem preventīvajiem pasākumiem. Tas nodrošinātu plašāku pierādījumu bāzi ne tikai pārkāpumu uzskaitei, bet arī HP VINPI praktiskās īstenošanas izvērtēšanai.
	7. Secinājumi un HP VINPI attīstības virzieni 2028.-2034. gada plānošanas periodam



1. Horizontālais princips ir nostiprināts kā neatņemama ES fondu investīciju plānošanas un īstenošanas sastāvdaļa
Ziņojuma ietvaros veiktā analīze liecina, ka HP VINPI ir integrēts visās Programmas intervencēs, tostarp ārpus tradicionālajām sociālās politikas jomām. Tas apliecina, ka vienlīdzības, iekļaušanas, nediskriminācijas un piekļūstamības aspekti pakāpeniski kļūst par nozīmīgu publisko investīciju plānošanas elementu dažādās nozarēs.
2. Vislielākie HP īstenošanas sasniegumi konstatēti ESF+ investīcijās piekļūstamības, sociālās iekļaušanas un personu ar invaliditāti iekļaušanas jomā
Gan ESF+ dalībnieku profils, gan HP VINPI rādītāju analīze liecina, ka šo dimensiju integrācija minētajās jomās ir viskonsekventākā un visprecīzāk dokumentētā. ESF+ intervencēs horizontālais princips visbiežāk ir tieši saistīts ar investīciju mērķiem un mērķa grupu vajadzībām, tādēļ iespējams skaidrāk identificēt gan īstenotos pasākumus, gan sasniegtos rezultātus. Īpaši izceļama piekļūstamības prasību integrēšana, personu ar invaliditāti iesaiste un atbalsts riska grupām, kur HP prasības ir veicinājušas mērķtiecīgāku atbalsta sniegšanu un plašāku dažādu sabiedrības grupu līdzdalību. 
3. Vienlīdzīgu iespēju un piekļūstamības aspektu integrācijai nepieciešama ciešāka sasaite ar inovāciju, digitalizācijas, klimata un reģionālās attīstības politiku mērķiem
Programmas analīze liecina, ka šajās jomās horizontālā principa ietekme pārsvarā ir netieša, tomēr investīcijas būtiski ietekmē sabiedrības iespējas izmantot pakalpojumus, mobilitāti, digitālos risinājumus un līdzdalības iespējas. Tādēļ nākamajā plānošanas periodā nepieciešams mērķtiecīgāk identificēt tos vienlīdzīgu iespēju un piekļūstamības aspektus, kuri konkrētajā nozarē rada vislielāko pievienoto vērtību. 
4. Horizontālā principa īstenošanā nepieciešams stiprināt nozares specifikas un proporcionalitātes pieeju
Izvērtējums liecina, ka dažādās nozarēs horizontālais princips rada atšķirīgu pievienoto vērtību un izpaužas dažādās formās. Tādēļ 2028.–2034. gada plānošanas periodā nepieciešams ciešāk sasaistīt HP prasības ar konkrētās nozares intervences loģiku, koncentrējoties uz tiem vienlīdzīgu iespēju, iekļaušanas, nediskriminācijas un piekļūstamības aspektiem, kuri konkrētajā investīciju jomā rada vislielāko ietekmi. Tas ļautu mazināt administratīvo slogu, vienlaikus stiprinot horizontālā principa praktisko ieguldījumu publisko investīciju rezultātu sasniegšanā.
5. Horizontālā principa rādītāju sistēma ciešāk sasaistāma ar Programmas rezultātu un iznākuma rādītājiem
Izvērtējums liecina, ka HP VINPI rādītāju sistēma ir devusi būtisku ieguldījumu horizontālā principa ieviešanas uzraudzībā, tomēr daļa rādītāju tiek uzkrāti paralēli Programmas rādītājiem, radot papildu administratīvo slogu un datu dublēšanos. Tādēļ 2028.–2034. gada plānošanas periodā būtu lietderīgi pēc iespējas integrēt horizontālā principa prasības Programmas rezultātu un iznākuma rādītāju sistēmā, paredzot, ka vienlīdzīgu iespēju, nediskriminācijas, piekļūstamības un iekļaušanas aspekti ir neatņemama investīciju kvalitātes sastāvdaļa. Šāda pieeja vienlaikus mazinātu administratīvo slogu, uzlabotu datu kvalitāti un salīdzināmību, kā arī stiprinātu uz rezultātiem un ietekmi balstītu horizontālā principa uzraudzību.
Noslēguma secinājums
Kopumā izvērtējums liecina, ka 2028.–2034. gada plānošanas periodā galvenais uzdevums nav paplašināt horizontālā principa tvērumu, bet gan stiprināt tā kvalitatīvu, nozares specifikā balstītu integrēšanu, pilnveidot rezultātu un ietekmes uzraudzību, kā arī nodrošināt pierādījumos balstītu pieeju horizontālā principa īstenošanai dažādās publisko investīciju jomās.
! Detalizēti stratēģiskie secinājumi, secinājumi par HP rādītājiem un uzraudzību, kā arī ieteicamā rīcība, iesaistītās institūcijas un īstenošanas periodi sniegti ziņojuma 3. pielikumā.

